
    R E P U B L I K A  H R V A T S K A

 KRAPINSKO-ZAGORSKA ŽUPANIJA

         OPĆINA ZAGORSKA SELA
                OPĆINSKO VIJEĆE            

KLASA:

URBROJ:

Zagorska Sela, ___________ 2026. 

- PRIJEDLOG -
Na temelju članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26; dalje u tekstu: ZJN 2016), članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) 32. Statuta Općine Zagorska Sela („Službeni glasnik Krapinsko-zagorske županije“, broj 9/21), Općinsko vijeće Općine Zagorska Sela na svojoj __. sjednici, održanoj dana ___________ 2026. godine, donosi
P R A V I L N I K

o provedbi postupaka jednostavne nabave 
Općine Zagorska Sela 
I. OPĆE ODREDBE
Članak 1.
(1) Ovim Pravilnikom propisuju se pravila, uvjeti i postupci pripreme, provedbe i ugovaranja nabave robe i usluga te provedbe projektnih natječaja procijenjene vrijednosti manje od 50.000,00 eura, odnosno radova procijenjene vrijednosti manje od 100.000,00 eura (dalje u tekstu: jednostavna nabava) koje provodi Općina Zagorska Sela (dalje u tekstu: Naručitelj) za koje sukladno odredbama ZJN 2016 ne postoji obveza provedbe postupaka javne nabave sukladno članku 12. stavak 1. točka 1. istog Zakona.
(2) Procijenjena vrijednost je ukupna procijenjena vrijednost predmeta nabave bez poreza na dodanu vrijednost (bez PDV-a).
(3) Pojmovi i izrazi koji se koriste u ovom Pravilniku, a imaju rodno značenje, odnose se jednako na muški i ženski rod. 
(4) U provedbi postupaka nabave robe, radova i/ili usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih propisa (npr. Zakon o obveznim odnosima, Zakon o općem upravnom postupku, Zakon o gradnji, i dr.). 
(5) U provedbi postupaka jednostavne nabave sukladno ovom Pravilniku koristi se mogućnost primjene elektroničkih sredstava komunikacije, a u postupcima nabave procijenjene vrijednosti do 15.000,00 eura (bez PDV-a) Naručitelj može koristiti i fizičku dostava ponuda. Elektroničkim sredstvima komunikacije, u smislu ovog Pravilnika, smatraju se: Elektronički oglasnik javne nabave Republike Hrvatske (dalje u tekstu: EOJN RH), modul jednostavna nabava, odnosno elektronička pošta Općine Zagorska Sela. 
II. NAČELA

Članak 2.

(1) Naručitelj je u primjeni ovog Pravilnika u odnosu na sve gospodarske subjekte obvezan primjenjivati načela javne nabave, osobito načela slobode kretanje robe, načelo slobode poslovnog nastana i načelo slobode pružanja usluga te načela koja iz toga proizlaze, kao što se načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti. 
(2) Jednostavna nabava ne smije biti osmišljena s namjernom izbjegavanja primjene ZJN ili postupaka jednostavne nabave propisanih ovim Pravilnikom ili s namjerom da se određenim gospodarskim subjektima neopravdano da prednost ili ih se stavi u nepovoljan položaj. 

(3) Naručitelj je obvezan primjenjivati odredbe ovog Pravilnika na način koji omogućava učinkovitu jednostavnu nabavu te ekonomično i svrhovito trošenje javnih sredstava. 

III. SPRJEČAVANJE SUKOBA INTERESA 
Članak 3.

Na odredbe o sprječavanju sukoba interesa na odgovarajući način se primjenjuju odredbe ZJN 2016 od članka 75. do članka 83.
IV. PLAN NABAVE
Članak 4.
(1) Naručitelj je obvezan donijeti plan nabave za kalendarsku godinu te ga ažurirati prema potrebi. 
(2) U Planu nabave Naručitelja za kalendarsku godinu navode se svi predmeti nabave čija je procijenjena vrijednost jednaka ili veća od 5.000,00 eura (bez PDV-a). 

(3) Plan nabave i sve njegove kasnije promjene javni naručitelj obvezan je objaviti u EOJN RH.
(4) Naručitelj je obvezan ažurno voditi registar ugovora u skladu sa ZJN 2016 i podzakonskim propisima i registar ugovora i sve njegove kasnije promjene objaviti u EOJN RH.  
 V. POSTUPCI JEDNOSTAVNE NABAVE 
1. Postupci jednostavne nabave procijenjene vrijednosti do 15.000,00 EUR (bez PDV-a)
Članak 5.
(1) Jednostavna nabava s pozivom jednom gospodarskom subjektu (Izravno ugovaranje) provodi se za nabavu robe, usluga i radova te provedbu projektnih natječaja procijenjene vrijednosti jednake ili manje od 15.000,00 EUR (bez PDV-a). 

(2) Izravno ugovaranje je postupak nabave u kojem Naručitelj izdaje narudžbenicu ili sklapa ugovor s jednim gospodarskim subjektom na temelju zaprimljene ponude po vlastitom izboru, pri čemu se Poziv na dostavu ponude upućuje elektroničkom poštom.
(3) Ponuda mora sadržavati sve podatke potrebne za izdavanje narudžbenice odnosno sklapanje ugovora. Narudžbenica sadrži podatak o Naručitelju i gospodarskom subjektu, vrsti roba, usluga ili radova koje se nabavljaju uz specifikaciju jedinica mjere, količine, jedinične cijene, ukupne cijene, roka i mjesta isporuke roba, pružanja usluga ili izvođenja radova te ostale podatke koje Naručitelj smatra nužnim, ovisno o predmetu nabave.

(4) Ovisno o složenosti predmeta nabave, Naručitelj može ponudu za predmete nabave iz stavka 1. i 2. ovoga članka zatražiti i od više gospodarskih subjekata ili provesti nabavu u modulu jednostavne nabave EOJN RH.
(5) Za nabave iz ovog članka ne imenuje se stručno povjerenstvo niti se izrađuje formalni zapisnik o otvaranju, pregledu i ocjeni ponuda. Upravni odjel Naručitelja koji provodi postupak iz ovog članka obvezan je osigurati jasan revizorski trag prikupljanja ponuda čuvanjem cjelokupne dokumentacije (zahtjeva za ponudu, zaprimljenih ponuda i akata o odabiru) te voditi evidenciju o izdanim narudžbenicama odnosno sklopljenim ugovorima
(6) Ukoliko dostavljena ponuda odgovara zahtjevima Naručitelja, načelnik donosi odluku o prihvaćanju ponude i zaključenju ugovora odnosno narudžbenice. 

(7) Za nabave iz ovog članka, čija je procijenjena vrijednost manja od 15.000,00 eura (bez PDV-a) ne podnosi se prigovor čelniku tijela protiv odluke o odabiru ili poništenju. Pravna zaštita protiv postupanja Naručitelja ostvaruje se u skladu s općim propisima o zaštiti od postupanja javnopravnih tijela (Zakon o općem upravnom postupku). 
2. Jednostavna nabava s pozivom odabranim gospodarskim subjektima (Poziv odabranima)
Članak 6.

(1) Jednostavna nabava s pozivom odabranim gospodarskim subjektima (Poziv odabranima) je postupak nabave u kojem se poziv za prikupljanje ponuda upućuje na adrese najmanje tri gospodarska subjekta za nabavu robe, usluga te provedbu projektnih natječaja procijenjene vrijednosti veće od 15.000,00 EUR (bez PDV-a), a jednake ili manje od 25.000,00 EUR (bez PDV-a) te radova procijenjene vrijednosti veće od 15.000,00 eura (bez PDV-a), a jednake ili manje od 45.000,00 eura (bez PDV-a).

(2) Postupak se provodi upućivanjem poziva na dostavu ponude na adrese najmanje tri (3) gospodarska subjekta putem modula jednostavne nabave u EOJN RH.
(3) Iznimno od stavka 2. ovoga članka, u slučaju žurnosti, nabavi usluga koje se koriste u kontinuitetu (primjerice obnove licenci, najma opreme, usluga tehničke podrške, savjetovanja, stručnog usavršavanja i seminara, za usluge izrade projektne dokumentacije - glavni i/ili izvedbeni projekt s gospodarskim subjektom s kojim je ranije, sukladno ovom Pravilniku ili provedbom postupka javne nabave, ugovorena izrada projektne dokumentacije koja prethodi projektnoj dokumentaciji koja se naručuje npr. idejno rješenje i/ili idejni projekt i slično) te zbog tehničkih ili drugih opravdanih razloga (nabave roba, usluga i radova ako se izvršenje zadataka povjerava trgovačkom društvu u vlasništvu Općine, kada se traže specifična znanja i kvalifikacije za obavljanje poslova u području organizacije manifestacija i ostalih javnih događanja ili kada se radi o autorskom programu - festivali, prezentacije, obilježavanje obljetnica, nabava knjiga, stručne literature, časopisa i slično), uključujući i razloge iz članka 15. stavak 7. ZJN 2016, ponude se mogu zatražiti i od manjeg broja gospodarskih subjekata odnosno i od jednog gospodarskog subjekta.
(4) Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave. 
(5) Temeljem provedenog postupka jednostavne nabave iz ovog članka, Naručitelj u pravilu sklapa ugovor o jednostavnoj nabavi, a može sklopiti i narudžbenicu.

3. Jednostavna nabava s javnom objavom poziva (Javna objava)
Članak 7.
(1) Jednostavna nabava putem javne objave u modulu jednostavne nabave u EOJN RH provodi se za nabavu roba i usluga čija je procijenjena vrijednost veća od 25.000,00 EUR (bez PDV-a) i manja od 50.000,00 EUR (bez PDV-a) te za nabavu radova čija je procijenjena vrijednost bez PDV-a veća od 45.000,00 EUR i manja od 100.000,00 EUR, u kojem svaki zainteresirani subjekt može predati ponudu. 
(2) Iznimno od stavka 1. ovoga članka, Naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 6. ovog Pravilnika: 

1. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
2. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
a) ako je predmet nabave stvaranje ili stjecanje jedinstvenog umjetničkog djela ili umjetničke izvedbe

b) ako iz tehničkih razloga predmet nabave može isporučiti samo određeni gospodarski subjekt ili

c) ako je to nužno radi zaštite isključivih prava, uključujući prava intelektualnog vlasništva
3. ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.

(3) Razlozi za primjenu iznimke iz stavka 2. ovoga članka navode se i obrazlažu u objavi u modulu jednostavne nabave.
VI. PROVEDBA POSTUPKA JEDNOSTAVNE NABAVE PUTEM MODULA EOJN RH
Članak 8. 
(1) Postupci iz članka 6. i 7. ovog Pravilnika započinju donošenjem odluke o početku postupka jednostavne nabave i imenovanjem stručnog povjerenstva za pripremu i provedu postupka nabave (dalje u tekstu: stručno povjerenstvo). 
(2) Odluku o početku postupka jednostavne nabave donosi načelnik Općine (čelnik tijela), a sadrži najmanje:
1. Podatke o Naručitelju

2. Naziv i opis predmeta nabave

3. Evidencijski broj nabave

4. Procijenjenu vrijednost predmeta nabave
5. Način provedbe postupka, uključujući podatak provodi li se postupak putem javne objave u EOJN

6. Podatke o članovima stručnog povjerenstva za pripremu i provedbu postupka jednostavne nabave

7. Obrazloženje razloga za iznimku od javne objave/poziva odabranima ili pozivanje manje od tri gospodarska subjekta, ako je primjenjivo
8. Ostali podaci koje Naručitelj smatra bitnim za postupak jednostavne nabave.

(3) Postupak priprema i provodi stručno povjerenstvo koje imenuje načelnik internom odlukom, a u pripremi i provedbi postupka jednostavne nabave sudjeluju najmanje 3 (tri) člana, od kojih barem 1 (jedan) mora imati važeći certifikat iz područja javne nabave.

(4) Članovi stručnog povjerenstva ne moraju biti zaposlenici Naručitelja, uz uvjet da je najmanje jedan član stručnog povjerenstva zaposlenik Naručitelja.
Članak 9.

Dokumentacija u postupku jednostavne nabave mora biti jasna, precizna, razumljiva i nedvojbena te izrađena na način da omogući podnošenje usporedivih ponuda.
Članak 10.

(1) Ponude se podnose isključivo elektronički, putem sustava EOJN RH, do naznačenog roka za dostavu ponuda. Naručitelj nema mogućnost odabrati ponudu koja je pristigla izvan sustava EOJN RH. 
(2) Svaki gospodarski subjekt može dostaviti samo jednu ponudu. 

(3) Naručitelj može propisati da se dijelovi ponude koje nije moguće dostaviti elektronički dostave fizički na adresu naznačenu u pozivu. Zaprimanje neelektoričkih dijelova ponude vrši se upisivanjem u Upisnik o zaprimanju ponuda prema redoslijedu zaprimanja. 

(4) Sustav EOJN RH automatski otvara ponude po isteku roka za njihovu dostavu i pritom generira Zapisnik o otvaranju ponuda. 
(5) Otvaranje ponuda nije javno.

(6) Na otvaranju ponude sudjeluje najmanje jedan član stručnog povjerenstva imenovan za provedbu postupka jednostavne nabave.
(7) U slučajevima kada Naručitelj zahtijeva dostavu ponude fizičkim putem (npr. jamstva ili uzorci), sustav otvara samo elektroničke dijelove ponuda, dok Naručitelj evidentira pristigle fizičke dijelove u Zapisniku generiranom u sustavu EOJN RH.

Članak 11.
(1) Za svaki postupak ili za svaku grupu (ako je nabava podijeljenja na grupe), koji se provodi putem modula jednostavne nabave, u pozivu na dostavu ponude obavezno se navode: 
· podaci o Naručitelju

· naziv i opis predmeta nabave

· procijenjena vrijednost nabave (u EUR, bez PDV-a)
· glavno mjesto izvršenja, NUTS i trajanje ugovora

· podatak o time je li nabava povezana s projektom ili programom financiranim iz fondova EU

· kriterij za odabir ekonomski najpovoljnije ponude

· troškovnik

· evidencijski broj nabave

· CPV oznaka

· svi zahtjevi i uvjeti vezani za predmet nabave (način dostave ponude)
· svi drugi potrebni podaci, dokumenti i informacije koje gospodarskom subjektu omogućuju izradu i dostavu ponude.
(2) Poziv na dostavu ponude može sadržavati i druge podatke koje Naručitelj ocijeni potrebnim, ovisno o predmetu nabave, kao što su kriteriji koji će se primjenjivati za kvalitativni odabir gospodarskog subjekta (osnove za isključenje i uvjete sposobnosti), vrstu i oblik jamstva, tehničke specifikacije, prijedlog ugovora, odredbe koje se odnose na zajednicu ponuditelja, podugovaranje, oslanjanje na sposobnost drugih gospodarskih subjekata i ostalo prema potrebi. Poziv za dostavu ponuda može sadržavati obrasce i priloge koje Naručitelj smatra potrebnim. 
(3) Gospodarski subjekti mogu tijekom roka za dostavu ponuda zatražiti dodatne informacije, objašnjenja ili izmjene u vezi s pozivom na dostavu ponude isključivo putem sustava EOJN RH, a Naručitelj je obvezan u primjerenom roku dati odgovor, dodatne informacije i objašnjenja te u slučaju značajnih izmjena poziva na dostavu ponude primjereno produžiti rok za dostavu ponuda. Naručitelj nije obvezan dati odgovor, dodatne informacije i objašnjenja ako je zahtjev zaprimljen na dan koji je određen kao rok za dostavu ponuda.

(4) Ukoliko Naručitelj u Pozivu na dostavu ponuda propiše kriterije za kvalitativni odabir gospodarskog subjekta, može koristiti ESPD obrazac kao sredstvo njihova dokazivanja ili preliminarnog dokazivanja. 

(5) Odgovori, dodatne informacije, objašnjenja ili izmjene poziva na dostavu ponude stavljaju se na raspolaganje gospodarskim subjektima na isti način kao i osnovni poziv.
(6) Do roka za dostavu ponuda, Naručitelj može izmijeniti dokumentaciju o postupku jednostavne nabave ili pozvati dodatne gospodarske subjekte da dostave ponude (korištenje navedene opcije ne ograničava niti isključuje ostale gospodarske subjekte od sudjelovanja u postupku i podnošenja ponuda. Odabrani gospodarski subjekti stoga se pozivaju dodatno, uz zadržavanje prava svih drugih zainteresiranih gospodarskih subjekata na sudjelovanje).
Članak 12.

(1) Naručitelj može od ponuditelja tražiti jamstva, a vrstu i oblik jamstva Naručitelj će odrediti u pozivu na dostavu ponude. 
(2) Ako tijekom postupka jednostavne nabave istekne rok valjanosti ponude ili jamstva za ozbiljnost ponude, stručno povjerenstvo će prije odabira zatražiti produženje roka valjanosti ponude i jamstva od ponuditelja koji je podnio najpovoljniju ponudu, u primjerenom roku ne kraćem od tri (3) radna dana. 

Članak 13.

(1) Rok za dostavu ponude mora biti primjeren predmetu nabave i ne može biti kraći od pet (5) dana od dana dostave poziva na dostavu ponuda. Dostava poziva podrazumijeva upućivanjem na adrese odabranih subjekata putem modula EOJN ili objavu poziva putem javne objave kroz modul EOJN.

(2) Iznimno, u slučaju žurnosti ili drugih opravdanih razloga, rok za dostavu ponuda može biti i kraći od pet (5) dana, pod uvjetom da je objektivno dovoljan razlog za takvu dostavu ponuda. 

VII. KRITERIJ ZA ODABIR PONUDE U POSTUPKU JEDNOSTAVNE NABAVE
Članak 14.
(1) Kriterij za odabir ponude je najniža cijena ili ekonomski najpovoljnija ponuda.

(2) Ako je kriterij za odabir najniža cijena, u pozivu na dostavu ponude navodi se isključivo taj kriterij, a ponude se rangiraju prema cijeni ponude bez poreza na dodanu vrijednost.
(3) Ako je kriterij ekonomski najpovoljnija ponuda, osim kriterija cijene mogu se koristi i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja i drugo. U pozivu na dostavu ponuda moraju se unaprijed detaljno navesti svi kriteriji, njihov relativni ponder (značaj), jasna metodologija bodovanja te matematička formula koja će se primijeniti za izračun bodova. 
(4) Naručitelj uspoređuje cijenu bez poreza na dodanu vrijednost (bez PDV-a).

VIII. ODABIR PONUDE ILI PONIŠTENJE POSTUPKA NABAVE
Članak 15.
(1) Stručno povjerenstvo pregledava, ocjenjuje i rangira ponude u sustavu EOJN RH prema kriteriju za odabir ponude te daju prijedlog načelniku za odabir najpovoljnije ponude ili poništenje postupka jednostavne nabave.
(2) Proces pregleda i ocjene pristiglih ponuda uključuje sljedeće korake:

· provjeru dostave i valjanosti jamstva za ozbiljnost ponude (ako je propisano)

· provjeru osnova za isključenje gospodarskih subjekata (ako se primjenjuju)

· provjeru kriterija za odabir gospodarskih subjekata (ako se primjenjuju)

· provjeru konačne valjanosti ponude

· eventualne korekcije cijene ili vrijednosti kriterija, uz obavezno obrazloženje

· rangiranje valjanih ponuda  prema definiranim kriterijima za odabir ekonomski najpovoljnije ponude. 
(3) Tijekom pregleda i ocjena ponuda, Naručitelj komunicira s ponuditeljima putem e-sandučića na EOJN RH, a pritom može tražiti: pojašnjenje ponude, prihvat računske greške, dostavu dokaza, dodatnu dokumentaciju, produljenje roka valjanosti ponude i drugo. 

(4) Naručitelj je obvezan odbiti ponudu za koju utvrdi da je nepravilna, neprihvatljiva ili neprikladna. 
Članak 16.

(1) Rezultat pregleda i ocjene ponuda je Zapisnik o pregledu i ocjeni ponuda koji potpisuju članovi stručnog povjerenstva. Na temelju rezultata pregleda i ocjene ponuda, Naručitelj donosi odluku o odabiru ili odluku o poništenju, koju javno objavljuje nepotpisanu, generiranu putem sustav EOJN RH zajedno s pripadajućim zapisnikom o pregledu i ocjeni ponuda.
(2) U slučaju da Naručitelj poništava postupak bez provođenja pregleda i ocjene ponuda, objavljuje se samo odluka o poništenju, bez pripadnog Zapisnika. 

(3) Ako su dvije ili više valjanih ponuda jednako rangirane, Naručitelj će odabrati ponudu koja je zaprimljena ranije, a za odabir ponudu dovoljna je jedna valjana ponuda. 

(4) Odluka o odabiru donosi se u roku od 30 (trideset) dana od isteka roka za dostavu ponuda, a odluka o poništenju postupka donosi se u roku od 30 (trideset) dana od nastanka razloga za poništenje postupka, osim ako je Naručitelj u Pozivu odredio duži rok.
Članak 17.

(1) Naručitelj ne smije sklopiti ugovor o nabavi ili okvirni sporazum u roku od 5 dana od dana dostave odluke o odabiru (rok mirovanja).

(2) Rok mirovanja ne primjenjuje se:

- u postupcima jednostavne nabave jednake ili manje od 15.000,00 eur (bez PDV-a)

- ako je u postupku nabave sudjelovao samo jedan gospodarski subjekt čija je ponuda ujedno i odabrana
- u slučaju žurne nabave kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu.
(3) Odluka o odabiru postaje izvršna:

1. istekom roka mirovanja, ako prigovor nije izjavljen

2. dostavom odluke o prigovoru podnositelju prigovora kojom se prigovor odbacuje, odbija ili se obustavlja postupak po prigovoru

3. dostavom odluke ponuditelju, ako se rok mirovanja ne primjenjuje. 

(4) Odluka o poništenju postaje izvršna:

1. istekom roka za prigovor, ako prigovor nije izjavljen

2. dostavom odluke o prigovoru podnositelju prigovora kojom se prigovor odbacuje, odbija ili se obustavlja postupak po prigovoru, ako je na odluku izjavljen prigovor. 
(5) Odluka o odabiru odnosno odluka o poništenju postupka jednostavne nabave čija je procijenjena vrijednost veća od 15.000,00 eur sadrži uputu o pravnom lijeku.

Članak 18.
(1) Naručitelj će poništiti postupak jednostavne nabave ako: 

1. postanu poznate okolnosti zbog kojih ne bi došlo do pokretanja postupka, da su bile poznate prije

2. postanu poznate okolnosti zbog kojih bi došlo do sadržajno bitno drukčijeg poziva na dostavu ponuda, da su bile poznate prije

3. nije pristigla niti jedna ponuda

4. nakon isključenja ili odbijanja ponude ne preostane nijedna valjana ponuda

5. cijena najpovoljnije ponude veća od procijenjene vrijednosti predmeta nabave, osim ako naručitelj ima ili će imati osigurana sredstva

6. cijena svih ponuda jednake ili veća od pragova jednostavne nabave

7. ako je to potrebno radi zaštite javnog interesa. 

(2) U slučaju poništenja postupka jednostavne nabave, Naručitelj donosi odluku o poništenju. 

Članak 19. 

(1) Ponuditelj može putem EOJN RH, po objavi odluke o odabiru ili odluke o poništenju, tražiti uvid u ponudu i druge dijelove dokumentacije (komunikaciju naručitelja s gospodarskim subjektima tijekom pregleda i ocjene ponuda).
(2) Naručitelj odobrava zahtjev za uvidom putem EOJN RH, a iznimno može odbiti takav zahtjev ako je uvid ograničen zbog zaštite tajnosti podataka ili zahtjeva kibernetičke sigurnosti. U slučaju odobrenog zahtjeva, ponuditelj može putem EOJN RH izvršiti uvid u ponude i sandučić postupka.  
(3) U slučaju da je postupak bio podijeljen u grupe, ponuditelju je dopušteno tražiti uvid samo u ponude i dokumentaciju vezanu za grupe za koje je podnio ponudu.

IX. PRIGOVOR

Članak 20. 

(1) Na odluku o odabiru ili poništenju nabave čija je procijenjena vrijednost veća od 15.000,00 EUR, gospodarski subjekt koji ima ili je imao pravni interes odnosno koji je pretrpio ili bi mogao trpjeti štete od navodnog kršenja subjektivnih prava, ima pravo na prigovor čelniku tijela u roku od 5 dana od dana objave odluke.
(2) Podnošenje prigovora odgađa sklapanje ugovora o nabavi ili izdavanje narudžbenice. 

Članak 21.

(1) Ponuditelj izjavljuje prigovor čelniku tijela putem sustava EOJN RH, pod uvjetom da je Naručitelj tu mogućnost tehnički označio prilikom pokretanja postupka jednostavne nabave. Ako podnošenje prigovora putem EOJN RH nije omogućeno, prigovor se podnosi u pisanom obliku preporučenom poštanskom pošiljkom ili putem elektroničke pošte Naručitelja.

(2) Prigovor mora sadržavati najmanje:
1. podatke o podnositelju prigovora
2. oznaku postupka jednostavne nabave (evidencijski broj nabave ili broj objave u EOJN RH)
3. odluku Naručitelja na koju se prigovor odnosu
4. kratko obrazloženje činjenica i navode na kojima se prigovor temelji.

(3) Ako prigovor sadrži nedostatak koji onemogućuje postupanje po istom odnosno ako je nerazumljiv ili nepotpun, Naručitelj će pozvati podnositelja prigovora da u roku od 3 (tri) dana otkloni nedostatak, uz upozorenje da će isti odbaciti kao neuredan u slučaju nepostupanja. 

Članak 22. 

(1) U postupku odlučivanja o prigovoru, čelnik tijela može:
1. obustaviti postupak, ako podnositelj odustane od prigovora
2. odbaciti prigovor kao nepravodoban, nedopušten, izjavljen od neovlaštene osobe i u kojem nedostaci nisu otklonjeni u naknadno danom roku, a po prigovoru se ne može postupiti
3. odbiti prigovor kao neosnovan
4. usvojiti prigovor i poništiti odluku o odabiru. 
(2) Čelnik naručitelja odlučuje o prigovoru rješenjem u roku od 8 (osam) dana od dana izjavljivanja prigovora.
(3) Protiv rješenja naručitelja u povodu prigovora nije dopuštena žalba, ali se može pokrenuti upravni spor pred mjesno nadležnim upravnim sudom u roku od 30 dana od dana dostave rješenja.
(4) Neovisno o tome je li prigovor podnesen putem EOJN RH ili na drugi način koji je odredio Naručitelj, Naručitelj je dužan u modulu jednostavne nabave evidentirati je li u konkretnom postupku podnesen prigovor te informaciju je li isti prigovor riješen. 
X. UGOVOR, DODATAK UGOVORU I PRAĆENJE IZVRŠENJA TEMELJEM SKLOPLJENIH UGOVORA I NARUDŽBENICA 
Članak 23.
(1) Ugovor o jednostavnoj nabavi može se izmijeniti tijekom njegova trajanja ako se time bitno ne mijenja predmet nabave niti narušavaju načela javne nabave.

(2) Izmjene ugovora su dopuštene ako se odnose na:

a) manje tehničke prilagodbe koje ne mijenjaju cjelokupnu prirodu ugovora

b) izmjene zbog okolnosti koje pažljivi naručitelj nije mogao predvidjeti

c) izmjene radi nabave dodatnih radova, roba ili usluga koje su se pokazale potrebnima, a promjena ugovaratelja nije moguća zbog ekonomskih ili tehničkih razloga ili bi prouzročila značajne poteškoće ili značajno povećanje troškova za naručitelja

d) izmjene ugovaratelja kako je propisano člankom 318. ZJN 2016

e) izmjene koje su predviđene i jasno definirane dokumentacijom o nabavi, a koje ne dovode do izmjene cjelokupne prirode ugovora.

(3) Izmjene ugovora o jednostavnoj nabavi ne smiju imati za posljedicu:

a) bitnu promjenu predmeta nabave

b) promjenu necjenovnih kriterija na temelju kojih je ponuda odabrana

c) povećanje vrijednosti ugovora koje bi prelazilo vrijednosne pragove prema kojima je potrebno slanje ponuda na više gospodarskih subjekata sukladno općem aktu ili je bilo potrebno provesti nabavu javnom objavom putem modula EOJN RH za taj konkretni predmet nabave, osim ako su u postupku jednostavne nabave primijenjena pravila koja vrijede za taj veći prag.

(4) Svaka izmjena ugovora mora biti pisano obrazložena i dokumentirana u dokumentaciji postupka.

(5) Izmjenom ugovora ne smije se zaobići primjena pravila o određivanju procijenjene vrijednosti nabave niti umjetno izbjeći provedba postupka koji bi bio primjenjiv da je potreba bila poznata u trenutku pokretanja postupka.

(6) Ako bi izmjena ugovora dovela do potrebe provedbe postupka koji bi, da je potreba bila poznata u trenutku pokretanja postupka, zahtijevao primjenu strožih pravila, Naručitelj je dužan provesti novi postupak nabave po procijenjenoj vrijednosti koja uključuje ukupnu vrijednost ranije izvršenih i dodatnih radova, roba ili usluga koje su se pokazale potrebnima.

(7) Odredbe ovoga članka primjenjuju se na sve izmjene ugovora, neovisno o njihovom pravnom obliku, uključujući dodatke ugovoru, narudžbenice ili druge oblike povećanja ugovorene vrijednosti.
Članak 24.
Praćenje izvršenja obveza iz narudžbenica odnosno ugovora koji se sklapaju nakon provedenog postupka jednostavne nabave dužna su pratiti upravna tijela Općine Zagorska Sela.
XI. ZAVRŠNE ODREDBE 
Članak 25.

Na sve ono što nije propisano ovim Pravilnikom primjenjuju se odredbe Zakona o javnoj nabavi. 

Članak 26.

(1) Postupci jednostavne nabave pokrenuti do stupanja na snagu ovog Pravilnika dovršit će se prema odredbama Pravilnika o jednostavnoj nabavi Općine Zagorska Sela („Službeni glasnik Krapinsko-zagorske županije“, broj 25/17). 
(2) Stupanjem na snagu ovog Pravilnika, prestaje važiti Pravilnika o jednostavnoj nabavi Općine Zagorska Sela („Službeni glasnik Krapinsko-zagorske županije“, broj 25/17). 

Članak 27.

Ovaj Pravilnik stupa na snagu 1. rujna 2026., a objavit će se u „Službenom glasniku Krapinsko-zagorske županije“, na mrežnim stranicama Općine Zagorska Sela Sutli te će se učiniti dostupnim u EOJN RH.
PREDSJEDNIK OPĆINSKOG VIJEĆA
Danijela Maček
